《次韵翁士秀雪再作》
宋代·曾协

尚记东郊千顷白，夜不闻声晓盈尺。
飘洒速若赴敌兵，密阵横空谁督责。
且从膏泽落田畴，不厌寒威凌枕席。
曷来重见冻云凝，似欲飞花袭遗迹。
起寻藜杖行东皋，麦陇芊芊净摇碧。
平生殷雷转空肠，此日准拟千仓积。
老农甚喜天破悭，尊酒相携慰疲剧。
土膏渗漉入锄犁，丁宁孙子耕须力。
劝农使君软语多，莫待官侬费鞭策。
人言回天古所难，坐变乐岁须臾间。
丈夫行志自其所，会作一朝黄鹄举。

作者简介：曾协（？－1173）字同季，号云庄。南丰（今属江西省）人。南宋诗人。著名宋朝官吏。曾肇之孙。曾巩之侄孙。宋绍兴年间，举进士不第，以荫授长兴、迁嵊县丞，继为镇江、临安通判。孝宗乾道七年（1171）知吉州，改抚州（《宋会要辑稿》职官六一之五四、 五五），终知永州（今湖南零陵）。乾道九年（1173）卒。善诗文。世称“南丰七曾”（曾巩、曾肇、曾布、曾纡、曾纮、曾协、曾敦）。